floradania.dk 39/2011

Artikel: Følg dit hjerte – også i indretningen
Dansk boligredaktør forudser, at vi vil indrette os meget mere med hjertet og i mindre grad tænke over at have sæsonens "rigtige" farve.
Nicola Kragh Riis, der er boligredaktør hos et af Danmarks førende dameblade, Alt for Damerne, er ikke i tvivl om, at krisen har påvirket vores måde at bo og indrette os på. 
-	Vi vil betragte det sted, vi bor, mere som et hjem end som en bolig. Det skal forstås sådan, at vi hellere vil føle os godt tilpas end at imponere naboen med dyrt design, 
siger Nicola Kragh Riis.
Fra udstillingsvindue til rede
For mens boligen under forbrugsfesten mest af alt havde karakter af et udstillingsvindue med store, bare flader, men kun lidt hjerterum, søger vi nu tryghed og balance i naturen og indretter os for eksempel med planter.
-	Planter har aldrig været ude, men er dog nu mere "in" end tidligere. Her i post-finanskrisetiden vil vi også hellere købe en potteplante end en buket med afskårne blomster, der kun holder et par dage, 
vurderer Nicola Kragh Riis, der har flere bud på, hvordan man kan forny stuen med planter ved at tænke dem ind på en anderledes og utraditionel måde.

Linje med planter
-	Du kan frådse med det grønne og fylde en hel vindueskarm eller samle dine orkideer i reolen i stedet for at have en stående i hver vindueskarm, 
foreslår boligredaktøren og tilføjer, at man kan vise sin stil gennem planter.
-	Sukkulenter virker lidt 1960er-agtige, mens blomster kan give en mere feminin stil. Små træer som figen og citron og krydderurter i arrangementet giver et mere nutidigt præg og er med til at skabe stemning og gøre hjemmet til vores helt personlige frirum, 
slutter Nicola Kragh Riis.